R. Bauer, poslanec: (2001-09-19):
Oceňujem všetky tie príspevky, ktoré uznávajú potrebu pokračovania v procese reformy verejnej správy, ktoré priznávajú, že aj vlastne za minulej vlády sa chystala takáto reforma, a ktoré vlastne sú týmto spôsobom konštruktívne. Naproti tomu tie príspevky, ktoré odmietajú tento zákon a navrhujú ho vrátiť a pokračovať až po voľbách, tak vlastne nie sú konštruktívne a tie popierajú potrebu pokračovania v tejto reforme a sú v podstate politicky účelové, pretože niekedy tá argumentácia z opozície sa opiera o programové vyhlásenie vlády. Tak chcem povedať, že toto je v súlade s programovým vyhlásením vlády. Chcem nadviazať na svoj príspevok v prvom čítaní, keď som avizoval, že navrhneme procedúru, ktorá by zabezpečila, aby tieto zákony po určitom čase boli bez chýb a mali presné, precízne formulácie, tzv. čistiaci proces. A chcem navrhnúť uznesenie Národnej rady. Jeho podstata je v tom, že novelizovať tieto zákony, spresňovať teraz všetky zákony súvisiace s reformou verejnej správy, by sa novelizovali len raz za rok, ale aby vláda pripravila takýto balík návrhov raz za rok, vyhodnotila všetky, počas celého roku vlastne zbierala takéto návrhy, vyhodnotila ich a naraz potom predložila Národnej rade s takým cieľom, aby po niekoľkých rokoch, po dvoch, troch rokoch, po štyroch rokoch, vlastne tie zákony boli bez chýb, boli presne formulované. Čiže to myslím pod tým čistiacim procesom. Je samozrejmé, že pri skrátenom legislatívnom konaní je veľa a pri takomto zložitom zákone je veľa chýb a proste veľa detailov. Nie je možné presne domyslieť a že určite už po schválení tohto zákona sa objavia návrhy na jeho novelizáciu. Tak aj v snahe predísť tomu, aby sa tento zákon a ďalšie zákony, ako nasleduje napr. zákon o rozpočtových pravidlách, aby sa proste novelizovali takto per partes (postupne) počas celého roku. A aj vzhľadom na to, že vlastne ten legislatívny proces sa skutočne zrýchľuje, čo sa týka kvantity, a musíme si postaviť nejaké pravidlá, aby sme sa tomu trošku bránili, tak navrhujem, aby sme proste neakceptovali každý takýto návrh a pokus o zlepšovanie, ale aby sme sa vlastne dohodli takýmto uznesením, že sa to bude priebežne zbierať, vyhodnocovať a že vláda vlastne raz za rok takýto návrh novely tohto balíka zákonov predloží Národnej rade. Ten návrh na uznesenie Národnej rady znie takto: „Národná rada Slovenskej republiky žiada vládu Slovenskej republiky vyhodnotiť platné zákony súvisiace s reformou verejnej správy a predložiť Národnej rade každoročne k 30. marcu návrh legislatívnych opatrení.“ Pod tým myslím nielen kompetenčný zákon, ale aj všetky zákony, ktoré teraz budú nasledovať, ale plus aj ďalšie zákony, ako napr. zákon o podpore regionálneho rozvoja alebo pripravovaný zákon o cestovnom ruchu, alebo tie, ktoré sa takto priamo týkajú reformy verejnej správy. A navrhujem k 30. marcu, lebo jednak účinnosť začína 1. januára, čiže hneď vlastne po vytvorení, kreovaní samosprávy vyšších územných celkov už budú určite nejaké návrhy na zlepšenie. A jednak kvôli tomu, aby budúci rok sme stihli ešte vlastne do konca prvého polroka tieto návrhy prerokovať a prijať novelizáciu týchto zákonov, ale potom ďalší rok až teda k 30. marcu. Som presvedčený, že po niekoľkých takýchto krokoch, dvoch-troch, že sa skutočne podarí tieto zákony dostať do takej podoby, že nebude potrebná ich častá novelizácia. Pre úplnosť chcem povedať, že to je vlastne procedúra, ktorá nie je ako originálna, ale ktorá sa použila aj v Poľsku a tie skúsenosti z toho sú veľmi dobré, veľmi sa takáto procedúra osvedčila. Ďakujem za pozornosť.